Een sterf, vier erg beseer ná trompop botsingFoto: Netcare 911 Ernstig beseerde mense moes Dinsdagaand uit twee voertuigwrakke gesny word, nadat die voertuie reg van voor op die R57 tussen Sasolburg en Heilbron gebots het. Chris Botha, woordvoerder van Netcare 911, het gesê paramedici is omstreeks 19:15 na die toneel ontbied. Daar het hulle die erg verfrommelde wrakke van die voertuie aangetref met wrakstukke wat wyd verspreid oor die toneel gelê het. “Sommige van die beseerdes was steeds in die wrakke vasgevang en lede van die brandweerdienste moes meganiese toerusting gebruik om hulle te bevry,” het Botha gesê. “Een man het lewensbedreigende beserings opgedoen en nog vier insittendes was ernstig beseer.” Die kritiek beseerde bestuurder is op die toneel gestabiliseer en aan ŉ ventilator gekoppel voordat hy per helikopter na ŉ hospitaal geneem is. Die man het egter kort ná sy aankoms by die hospitaal aan veelvuldige beserings beswyk. Die ander beseerdes is ook op die toneel gestabiliseer voordat hulle per ambulans na ŉ hospitaal in Heilbron gehaas is. Die botsing word ondersoek.